Tyttö tuomittiin ehdolliseen vankeuteen pahoinpitelystä ja törkeästä vammantuottamuksesta.

Etelä-Pohjanmaan käräjäoikeus tuomitsi tytön koviin korvauksiin. Jussi Mustikkamaa

Joukko teinipoikia vietti elokuun alun iltaa Hesburgerin edustalla Seinäjoen Torikeskuksella. Pojat pohtivat, miten pääsisivät kotiin keskustasta.

He huomasivat joukon tyttöjä, jotka huutelivat pojille.

Eräs pojista käski tyttöjen olla hiljaa. Kaksi tyttöä tuli poikien luo. Heistä toinen alkoi töniä poikaa. Sitten tuli voimakas isku, ja pojan päässä pimeni.

Hän muisti ainoastaan mustat housut tytön jalassa.

Lyönti osui silmäkulmaan. Seuraavana päivänä silmä turposi. Poika piti tätä normaalina, eikä vielä mennyt lääkäriin. Silmä muurautui umpeen, jonka johdosta poika lopulta meni lääkäriin.

Syvä järkytys

Lääkärissä paljastui shokki. Pojalle kerrottiin, että silmän näön menetys on pysyvää.

Tästä aiheutui pitkä järkytys. Sosiaalinen elämä loppui. Poika vietti aikaa kotonaan sängyssä, ensimmäiset viikot vahvasti lääkittynä. Tulehtuneen silmän lisäksi päätä särki.

Silmävamman takia poika joutui vaihtamaan koulutusalaa, eikä hän voi enää päästä armeijaan. Ajokieltoa tuli puoli vuotta, ja joihinkin ajo-oikeuksiin koitui rajauksia. Mopoiluharrastus loppui.

Tytöillä oma versio

Tapaus eteni Etelä-Pohjanmaan käräjäoikeuteen. Tuomiosta käy ilmi, että tyttöjen versio tapahtuneesta erosi poikien kertomasta.

Kaksi tyttöä kertoi olleensa Hesburgerissa, jossa heille oli tullut riitaa. Järjestyksenvalvoja heitti tytöt pihalle. Vastaajana asiassa ollut tyttö kertoi heidän huudelleen järjestyksenvalvojille, ei pojille. Kuitenkin hänen ystävänsä kertoi, että pojista joku huusi takaisin törkeyksiä.

Tyttöporukka meni sitten poikien luo. Vastaaja kiisti itse lyöneensä poikaa, mutta väitti kaverin olleen lyöjä.

Kaveri taas kertoi, että jotain tönimistä oli, mutta kiisti itse käyttäneensä väkivaltaa tai lyöneensä.

Ulkopuolinen todistaja puolestaan kertoi oikeudessa varmuudella tuntevansa vastaajan entuudestaan, ja että tämä oli varmasti lyöjä. Toinen todistaja tunnisti myös lyöjän. Hän oli nähnyt, miten pojan pää osui iskusta rautatankoon ja siitä seinään.

Kovat korvaukset

Syyttäjä vaati tytölle rangaistusta nuorena henkilönä tehdystä törkeästä pahoinpitelystä.

Toissijainen vaatimus oli pahoinpitely ja törkeä vammantuottamus. Näistä nuorena henkilön tehdyistä rikoksista tuli tuomio.

Oikeus katsoi kahden todistajan yhdenmukaisen kertoman perusteella, että kyseinen vuonna 2003 syntynyt tyttö oli lyöjä.

Silmän näön menettäminen on myös vaikea ruumiinvamma. Jäi kuitenkin näyttämättä, että sen aiheuttaminen oli tahallista. Iskua ei voitu pitää kokonaisuutena törkeänä. Tytön olisi kuitenkin pitänyt ymmärtää, että vamman aiheutumisen vaara on, kun silmäkulmaan lyö.

Tyttö sai kahdeksan kuukautta ehdollista vankeutta. Tämän lisäksi hänet määrättiin korvaamaan pojalle kivusta, särystä sekä tilapäisestä haitasta 4000 euroa, pysyvästä haitasta 16520 euroa sekä kosmeettisesta haitasta 9000 euroa.

Tuomio on vielä vailla lainvoimaa.